Prekladacia správa

Jedným z nevyhnutných predpokladov plynulej realizácie programov a projektov financovaných zo štrukturálnych fondov a Kohézneho fondu je existencia systému finančného riadenia na národnej úrovni s jasne zadefinovanými postupmi a zodpovednosťami jednotlivých orgánov.
Systém finančného riadenia štrukturálnych fondov a Kohézneho fondu na programové obdobie 2007 – 2013 verzia 1.0 bol schválený uznesením vlády č. 835/2006 zo dňa 08. 10. 2006.
Materiál upravuje finančné riadenie štrukturálnych fondov a Kohézneho fondu pri implementácii operačných programov v rámci cieľa Konvergencia a Regionálna konkurencieschopnosť a zamestnanosť. Zároveň predmetom materiálu je aj finančné riadenie Programu cezhraničnej spolupráce Slovenská republika – Česká republika implementovaného v rámci cieľa Európska územná spolupráca. Tento materiál sa nevzťahuje na implementáciu operačného programu INTERACT II, keďže vláda Slovenskej republiky dňa 01. 10. 2008 schválila uznesením č. 672/2008 Systém riadenia a implementácie operačného programu INTERACT II na programové obdobie 2007 – 2013.
K zmene v Systéme finančného riadenia štrukturálnych fondov a Kohézneho fondu na programové obdobie 2007 – 2013, verzii 7.2 dochádza z dôvodu:
1.	aktualizácie a doplnenia základných právnych predpisov EÚ, základných všeobecne záväzných právnych predpisov SR a ďalších súvisiacich predpisov v časti 1 „Legislatíva Európskej únie a Slovenskej republiky“, na ktoré sa odvolávajú postupy v aktualizovanom Systéme finančného riadenia štrukturálnych fondov a Kohézneho fondu na programové obdobie 2007 – 2013;
2.	aktualizácie, spresnenia a doplnenia základných definícií a pojmov v časti 2 „Základné definície a pojmy“ vychádzajúc z aktualizovaných a upravených postupov v Systéme finančného riadenia štrukturálnych fondov a Kohézneho fondu na programové obdobie 2007 – 2013 (ako aj napr. zjednotenie definícií a pojmov s ostatnými metodickými dokumentmi vydávanými certifikačným orgánom v oblasti finančného riadenia);
3.	aktualizácie, spresnenia a doplnenia informácií v časti 3 „Subjekty a ich zodpovednosť“ vychádzajúc z aktualizovaných a upravených postupov v Systéme finančného riadenia štrukturálnych fondov a Kohézneho fondu na programové obdobie 2007 – 2013 a aktualizovanej legislatívy;
4.	aktualizácie a spresnenia informácií v časti 4 „Financovanie zo štrukturálnych fondov a Kohézneho fondu“ z dôvodu aktualizácie pravidiel určených v rámci legislatívy Európskej únie týkajúcich sa záväzkov a čerpania finančných prostriedkov finančných záväzkov operačných programov a projektov (pravidlo n+3);
5.	spresnenia informácií v časti „4.5.4. Platby vo vzťahu platobná jednotka – prijímateľ“;
6.	aktualizácie a spresnenia informácií a postupov v časti „4.5.6. Vysporiadanie finančných vzťahov“ a doplnenia postupov týkajúcich sa „odvodu za porušenie finančnej disciplíny, správu a účtovanie pohľadávok“;
7.	spresnenia informácií v časti 4.6. „Odhad očakávaných výdavkov“;
8.	aktualizácie a spresnenia informácií a postupov v časti „4.8. Systém informačných a finančných tokov na národnej úrovni“:
a)	v rámci systému predfinancovania a zálohových platieb došlo k spresneniu postupov aplikovaných v implementačnej praxi;
b)	v rámci časti 4.8.2 systém zálohových platieb a časti 4.8.3 systém zálohových platieb – štátne rozpočtové organizácie došlo k doplneniu postupu týkajúceho sa reálneho zúčtovania poskytnutej zálohovej platby;
c)	postupy týkajúce sa prechodu a prevodu práv a povinností na iný subjekt sa presunuli do samostatnej časti 4.8.8;
9.	aktualizácie a spresnenia informácií a postupov v časti „4.10 Nezrovnalosti a finančné opravy“, zároveň došlo k odstráneniu postupov, ktoré sú súčasťou metodického usmernenia č. 16/2008-U k nezrovnalostiam v rámci finančného riadenia štrukturálnych fondov, Kohézneho fondu a Európskeho fondu pre rybné hospodárstvo v platnom znení;
10.	vypustenia vybraných príloh z dôvodu duplicity a väčšej flexibility:
a)	príloha 1: „Štruktúra kódov pre nezrovnalosti (kódy Európskeho úradu pre boj proti podvodom) a finančné vysporiadanie“, 
b)	príloha 2: „Identifikácia hlásenia / správy o zistenej nezrovnalosti“, keďže aktuálne sú súčasťou metodického usmernenia č. 16/2008-U k nezrovnalostiam v rámci finančného riadenia štrukturálnych fondov, Kohézneho fondu a Európskeho fondu pre rybné hospodárstvo v platnom znení,
c)	príloha 16a – 16b: „Schéma a popis schémy k vráteniu finančných prostriedkov v rámci finančného riadenia štrukturálnych fondov a Kohézneho fondu“, keďže je súčasťou metodického usmernenia č. 3/2015-U k schéme procesov vrátenia finančných prostriedkov v rámci finančného riadenia štrukturálnych fondov, Kohézneho fondu, Európskeho fondu pre rybné hospodárstvo a Európskeho námorného a rybárskeho fondu v platnom znení.
11.	doplnenia prílohy 22: Vyhlásenie riadiaceho orgánu / sprostredkovateľského orgánu pod riadiacim orgánom / platobnej jednotky o aktuálnosti, úplnosti a pravdivosti predkladaných dokumentov.
Komplexným cieľom materiálu je zabezpečiť efektívny systém finančného riadenia štrukturálnych fondov a Kohézneho fondu v súlade s platnými právnymi predpismi Európskych spoločenstiev a Slovenskej republiky. Systém finančného riadenia je základným predpokladom poskytovania finančných prostriedkov EÚ pre spoločné programy, ktoré sú realizované v rámci štrukturálnych fondov a Kohézneho fondu.
Materiál sa nevzťahuje na ostatné procesy riadenia, ktoré sú metodicky upravené Úradom vlády SR v Systéme riadenia štrukturálnych fondov a Kohézneho fondu na programové obdobie 2007 – 2013, resp. na vládny audit.
Predkladaný materiál nemá dopad na štátny rozpočet a nemá negatívny dopad na podnikateľskú sféru, životné prostredie a zamestnanosť.
Materiál nadobúda platnosť dňom jeho schválenia a účinnosť 1. februára 2016. 
Jednotlivé subjekty zapojené do finančného riadenia štrukturálnych fondov a Kohézneho fondu sú povinné zapracovať zmeny vyplývajúce zo Systému finančného riadenia štrukturálnych fondov a Kohézneho fondu na programové obdobie 2007 – 2013, verzie 7.2 do svojich vnútorných predpisov.